(9)

Haavoittuvuuksia koskevassa EJRK:n arvioinnissa korostetaan Tšekin tasavallan osalta seuraavia seikkoja: a. Asuntojen hintojen kasvu on ohittanut kotitalouksien tulojen kasvun keskipitkällä aikavälillä, eikä sitä voida täysin perustella kotitalouksien lainanhoitokykyä koskevalla kehityksellä. Česká národní banka arvioi, että vuoden 2018 toisella puoliskolla asuntojen hintojen yliarvostus Tšekin tasavallassa oli kymmenen ja viidentoista prosentin välillä. Suhdannetekijöiden vaikutuksen lisäksi on tärkeitä rakenteellisia tekijöitä, jotka ovat voineet osaltaan vaikuttaa tähän yliarvostukseen. Erityisesti Prahan tulevaisuuden metropolialueen suunnitelmaan liittyvien töiden hidas eteneminen ja rakennuslupien myöntämisessä tapahtuneet viivästykset ovat osaltaan vaikuttaneet asuntotarjonnan vajeeseen erityisesti pääkaupunkialueella. b. Asuntojen hintojen edelleen kasvava yliarvostus yhdessä asuntolainojen suuren kasvun ja luotonannon ehtojen väljentymisen kanssa viime vuosina ovat kasvattaneet kiinnelainoihin liittyvää luottotappioiden mahdollisuutta siinä tapauksessa, että taloudelliset olosuhteet ja rahoitusehdot ovat epäsuotuisia tai asuinkiinteistömarkkinat kehittyvät kielteisesti. Vastaavasti kotitalouksien kasvava velkaantuneisuus yhdessä sellaisten kotitalouksien kasvavan osuuden kanssa, jotka ovat mahdollisesti haavoittuvia epäsuotuisille taloudellisille olosuhteille tai rahoitusehdoille tai asuinkiinteistömarkkinoiden kielteiselle kehitykselle, voi johtaa siihen, että kotitalouksien on vähennettävä kulutustaan talouden tai rahoituksen häiriötilanteissa, mikä saattaisi johtaa rahoitusvakautta välillisesti heikentäviin seurannaisvaikutuksiin. c. Asuntolainojen vuotuinen kasvuvauhti on ollut korkea keskipitkällä aikavälillä. Ennen luototusastetta (LTV), velan ja tulojen suhdetta (DTI) ja velanhoitokulujen ja tulojen suhdetta (DSTI) koskevien suositeltujen rajoitusten käyttöönottoa asuntolainojen kasvuvauhti oli kytköksissä luottoehtojen väljentymiseen, mistä oli osoituksena luototusasteeltaan korkeiden (yli 80 ja 90 prosenttia) ja DTI- ja DSTI-suhdeluvuiltaan korkeiden (DTI yli 8 prosenttia ja DSTI yli 40 prosenttia) lainojen kasvava osuus. Nämä lainat oli myönnetty kotitalouksille, jotka olivat mahdollisesti haavoittuvia talouden ja rahoituksen epäsuotuisille olosuhteille. Lisäksi myönnettyjen lainojen kasvava osuus oli sellaisia, että niissä yhdistyivät korkeat luototusasteet ja korkea velan suhde tuloihin tai korkea velanhoitokulujen suhde tuloihin, mikä ennestään kasvatti näihin kiinnelainoihin liittyvää luottotappioiden mahdollisuutta. Vaikka Tšekin tasavallan sisäisten luottoluokitusten menetelmää soveltavien luottolaitosten hallussa olevien kiinnelainasalkkujen keskimääräisiä riskipainoja voidaan pitää suhteellisen korkeina muihin ETA-maihin verrattuna, nämä riskipainot ovat olleet laskussa. d. Vaikka kotitalouksien velkaantuneisuutta Tšekin tasavallassa voidaan pitää maltillisena muihin ETA-maihin verrattuna, se on kasvanut asuntolainojen kasvun mukana. Huolimatta siitä, että koron kiinnittämisjaksot ovat viime aikoina olleet pidempiä, merkittävä osuus uusista kiinnelainoista myönnettiin aiemmin siten, että alkuperäinen koron kiinnitysaika oli lyhyempi kuin viisi vuotta. Tämän vuoksi merkittävälle osuudelle uusia kiinnelainoja ottavista kotitalouksista voi tulla vaikeuksia velkojensa hoitamisessa, mikäli korot nousevat. e. Epäsuotuisat taloudelliset olosuhteet ja rahoitusehdot tai asuinkiinteistömarkkinoiden kielteinen kehitys voivat johtaa riskien toteutumiseen joidenkin edellä mainittujen haavoittuvuuksien seurauksena. Jos esimerkiksi kotitalouksien tulojen kasvu hidastuu tai korot nousevat, erityisen velkaantuneilla kotitalouksilla voi olla vaikeuksia hoitaa lainojaan. Jos nämä kotitaloudet laiminlyövät lainojensa maksun ja asuntojen hinnat samalla laskevat, tilanne voi johtaa kiinnelainojen luottotappioihin. Ottaen huomioon Česká národní bankan aiemman uusien kiinnelainojen luotonannon ehtoja koskevan suosituksen (12), maksukyvyttömyysriskin ja luottolaitosten suoranaisten luottotappioiden odotetaan tällä hetkellä olevan rajallisia. Ottaen lisäksi huomioon sisäisten luottoluokitusten menetelmää käyttävien luottolaitosten kiinnelainasalkkujen suhteelliset korkeat keskimääräiset riskipainot ja Tšekin tasavallan pankkisektorin suhteellisen korkean pääoman, luottolaitoksilla voi olla hyvät edellytykset selviytyä asuinkiinteistösektoriin liittyvistä välittömistä luottoriskeihin liittyvistä häiriöistä. Kotitaloudet voivat kuitenkin vielä joutua mukauttamaan kulutustaan, sillä mahdolliset vähennykset tuloissa tai nettovarallisuudessa voivat johtaa rahoitusvakautta heikentäviin epäsuoriin vaikutuksiin. f. EJRK panee merkille useat luotonsaajaperusteiset makrovakaustoimenpiteet asuinkiinteistösektoriin liittyvien riskien pienentämiseksi Tšekin tasavallassa. Luototusastetta koskevien rajoitusten tarkoituksena on hallita uusien kiinnelainojen myöntämiseen liittyvien haavoittuvuuksien syntymistä markkinoilla, joilla asuntojen hinnoissa on yliarvostusta, ja mahdollisia suoria vaikutuksia rahoitusvakauteen. Lisäksi velan ja tulojen suhdetta sekä velanhoitokulujen ja tulojen suhdetta koskevilla rajoituksilla pyritään lisäämään luototusastetta koskevien rajoitusten tehokkuutta siten, että rajoitetaan uusien lainojen myöntämistä kotitalouksille, jotka ovat mahdollisesti haavoittuvia epäsuotuisille taloudellisille olosuhteille ja rahoitusehdoille sekä asuinkiinteistösektorin kielteiselle kehitykselle Tšekin tasavallassa. Luoton tarjoajille suositetaan myös, että ne tekisivät stressitestin, joka mittaa velallisten kykyä suoriutua korkojen nousuun tai pienentyneisiin tuloihin liittyvistä kriisitilanteista. Vuonne 2018 Česká národní banka korotti edelleen vastasyklistä pääomapuskurikantaa kahteen prosenttiin (1,5 prosentista) 1 päivänä heinäkuuta 2020 alkavin vaikutuksin parantaakseen laitosten häiriönsietokykyä suhteessa suhdanneluonteisiin haavoittuvuuksiin. g. Nykyiset luotonsaajaperusteiset toimenpiteet on kuitenkin otettu käyttöön perustuen Česká národní bankan suositukseen, joka ei ole oikeudellisesti sitova, eikä käytettävissä ole oikeudellista kehystä näiden toimenpiteiden käyttöönottamiseksi oikeudellisesti sitovin säädöksin. Nykyisten toimenpiteiden tehokkuutta ei voida sellaisenaan taata keskipitkällä aikavälillä, ja tämän jakson aikana asuntojen hintojen yliarvostus ja kiinnelainojen kasvu saattavat lisääntyä entisestään. h. Nykyisen makrovakauspolitiikan arvioidaan olevan osittain asianmukainen ja osittain riittävä Tšekin tasavallan asuinkiinteistösektorin haavoittuvuuksien mahdolliseen kehittymiseen nähden keskipitkällä aikavälillä. On tärkeää, että kansallisilla viranomaisilla on käytettävissään kaikki oikeudellisesti sitovat luotonsaajaperusteiset toimenpiteet, jotta niillä on riittävät valtuudet puuttua potentiaalisiin rahoitusvakauden haavoittuvuuksiin, mukaan lukien erityisesti valtuudet asettaa tarvittaessa oikeudellisesti sitovia rajoituksia luototusasteille – ja joko velan ja tulojen suhteelle tai velanhoitokulujen ja tulojen suhteelle, yhdessä maturiteettirajoitusten kanssa – uusien asuntolainojen osalta. Ainoastaan oikeudellisesti sitovilla luotonsaajaperusteisilla toimenpiteillä voidaan varmistaa, että kaikentyyppiset kotimaiset ja ulkomaiset luotonantajat noudattavat käytössä olevia toimenpiteitä kaikilta osin.